钦定古今图书集成/明伦汇编/氏族典/第038卷 > 《廖用贤尚友录》 > 江夷
## 钦定古今图书集成/明伦汇编/氏族典/第038卷 > 《廖用贤尚友录》 > 江夷

按《宋书江夷传》，“夷字茂远，济阳考城人也。父敳。夷少
自藻厉，为后进之美。州辟主簿，不就。桓元篡位，以为
豫章王文学。义旗建，高祖板为镇军行参军，寻行大
司马琅邪王军事，转以公事免。顷之，复补主簿。豫讨
桓元功，封南郡州陵县五等侯。孟昶建威府司马、中
书侍郎，中军太尉从事中郎，征西大将军道规长史”、
南郡太守。寻转太尉谘议参军，领录事，迁长史。入为
侍中、大司马。从府公北辟，拜洛阳园陵，进至潼关，还
领宁远将军、琅邪内史、本州大中正。高祖受命，大司
马府、琅邪国事一以委焉。宋台建，为五兵尚书。高祖
受命，转掌度支，出为义兴太守，加秩中二千石，以疾
去职。寻拜吏部尚书，为吴郡太守。营阳王于吴县见
害，夷临哭尽礼。又以兄疾去官。复为丹阳尹、吏部尚
书，加散骑常侍，迁右仆射。夷美风仪，善举止，历任以
和简著称。出为湘州刺史，加散骑常侍，未之职，病卒，
时年四十八。